Et nordjysk søskendepar har i mere end 14 år kæmpet om en millionarv efter deres forældre. Nu har den ene vundet i Vestre Landsret, og hun står til at score en tocifret milliongevinst. Forældrene drev i en menneskealder den kendte campingplads Kallehavegård i Løkken, og det var ejendomsretten til denne, de to søskende kæmpede om. I 1980 købte broderen forældrenes anden campingplads og i 1994 gav forældrene så søsteren køberet til Kallehavegård, så hun kunne få den, når forældrene var borte. Faderen døde, og moderen fortrød, at hun havde givet datteren køberet, så i 2002 solgte hun Kallehavegård til sønnen uden at sige det til datteren. Den handel fandt sted, efter at Løkken Kommune havde udarbejdet en lokalplan, der ville inddrage campingpladsen som byområde. Da moderen døde, fandt datteren ud af, at den grund, hun troede, hun skulle overtage, allerede var solgt til broderen for en brøkdel af dens værdi som byggegrund. Hun krævede sin køberet, og den har Vestre Landsret nu givet hende. Det betyder, at broderen skal annullere handlen fra 2002 og lade sin søster købe ejendommen til den særligt lave pris for nærtstående. Broderen købte Kallehavegård af sin mor for 3,6 millioner kroner, men den er siden vurderet til mellem 16 og 24 millioner kroner. /ritzau/

Referat:
Nordjyske søskende sloges om millionarven efter kendt campingpladsejer. Det blev søsteren, der vandt familieopgøret.